- Sion
- <
- 14
- >

14
Iesu vi sise keke meatin keil akilea avaha ven Ahi Tata
1 Iesu viteni min meatin keil onen vit, “Minandemkotei ka minalongtei natisa. Mihekur anatin en Ahi, ka mihekur anatin enau mun.✡ Sion 14:27 2 En out koa Tata onak ro ien, out tatoien houlu amul ien. Ka inau niha nisak mesein out ven kami.* Iesu rovitentei keke heha en out nesa keke heti kat eim savsav keil hehi onen meatin vasi keil onen. Kei mul viteni keke heha hemat keke voumon sise keke koakeil akur anatin eni akilea avaha avato en out nesa vatal min kei ka Tata onen. Koanek anatin, veni munak rovitei anatin marvitentei min kami. 3 Ka veni anatin keke niha nisak mesein out ven kami, anatin imok keke nimai ris ka nikur kami mihemai hetal minau. Hesakini, kami miheto en out koa inau nito ien.✡ Sion 12:26; 17:24 4 Ka kami mikilea tuai sise koa va en out koa niha ien.”
5 Ka Tomas viteni mini vit, “Asuv, komai mereingeingen out koa kiha ien. ?Sakini, hemukave meheilea sise teni?”
6 Iesu viteni min meatin keil onen vit, “Inau navi sise, anatinien, ka moulien.† Aneite teni vi, “Inau navi sise vaha ven Tata, navi kei koa rie lat anatinien usili, ka navi kei koa mul san moulien ten lisenges min meatin keil.” Meatin tovuol vaha ven Tata munak rokatei enau.✡ Hib 10:20 7 Veni mikilea keke navi isei anatin, miheilea Tata onak emun. Ka kosa heha, miheilea eni hesuval koa milesi.”✡ Sion 8:19
8 Pilip viteni mini vit, “Asuv, kitie min komai Tata ka koanek hevinvin ven komai.”
9 Iesu vit kesi vit, “Pilip, naro ral min kami avong taveah tuai. ?Ka keik koreingeingen inau veah? Meatin koa les inau, suval koa les Tata emun. ?Vensa varei kovis inau keke nitie Tata min kami?✡ Sion 12:45; Kol 1:15; Hib 1:3 10 ?Anatin keke korkurtei anatin veah eni keke inau nakapil ral min Tata, ka Tata mul kapil ral minau? Selusien koa namul naviteni min kami rokatei ven inau sasok. Tata koa nakapil ral mini mul sani minau ka mul sakinau moumon umen onen.✡ Sion 10:38; 14:20; 17:21; 12:49; 14:24 11 Mihekur anatin eni keke nakapil ral min Tata, ka Tata kapil ral minau. Ka avaseini munak misakras, mihekur anatin enau etin ven tounah keil koa namumoni.✡ Sion 10:37-38 12 Anatin eli naviteni min kami, koakeil akur anatin enau umon tounah keil koa inau namumoni. Anatin, ka keil umoni hemarite mok helin inau, veni inau niha ven Tata.✡ Sion 7:33; 13:1; 14:28 13 Ka navong mihehis ven tounah en isok, numoni keke inau, Natin Ahi, nilea nihati lati isen Tata onak.✡ Sion 15:16; 16:23; 13:31-32; 17:1 14 Anatin, munak mihehis ven tounah en isok, inau numoni.”
Iesu vat kati keke hesan Ninin Votut min meatin keil onen
15 Iesu vit risi min meatin keil onen vit, “Munak envatien onami mul enau, mihelong kat mengkatien keil onak.✡ Sion 15:10; 1Sion 5:3; 2Sion 1:6 16 Hemukonek, nihis Tata onak, ka kei hesan tamun hemai hehi kataunien min kami koa heto hetal kami lisenges.✡ Sion 14:26; 15:26; 16:7 17 Naselus usil Ninin koa mul vothot en anatinien onen Ahi. Hervatei ven koakeil avi ten out netan enges veni asakras avalei kilea eni ka areingeingeni. Ka kami mikilea eni veni kei ro ral min kami ka mul kapil vituai ral min kami.✡ Sion 15:26; 16:13
18 “Navong niha, nirlokoveintei kami hesuval mivi timaru keil. Nimai ris ven kami.✡ Sion 14:3,28 19 Hervitei tuetin, koakeil avi ten out netan irlestei mun inau, ka kami miheles inau. Ka kami mihemoul, veni inau namoul.✡ Sion 16:16; 7:33-34,36; 6:57 20 Ka en avong enek, kami miheilea keke inau nakapil ral min Tata onak, ka kami mikapil ral minau, ka inau nakapil ral min kami.✡ Sion 10:38; 14:10-11; 17:21-23 21 Koakeil akur mengkatien keil onak ka along kati, amul arie lati keke envatien one mul enau. Ka koakeil envatien one mul enau, envatien onen Tata onak hel en keil, ka inau mun, envatien onak hel en keil ka nihothot enau min keil.”✡ Sion 15:10; 1Sion 5:3; 2Sion 1:6; Sion 16:27
22 Sudas, koa rovitei Sudas Eskariot, mai ven Iesu ka visi vit, “?Asuv, hemukave suk keik kihothot enuk min komai enges, ka hervitei min mesav keil koa avi ten out netan?”✡ Umen 10:40-41
23 Iesu vit kesi mini vit, “Koakeil envatien one mul enau ilong kat tounah koa naviteni. Ka, hemukonek, envatien onen Tata onak hel en keil. Komal melhemai melheto ven keil. 24 Ka koakeil envatien one romultei enau, arlong kattei tounah koa naviteni. Ka asa koa milong inau namul naviteni arkatei ven inau sasok. Aka ven Tata koa sila inau numai.✡ Sion 7:16; 14:10
25 “Namul naviten tounah keil ekek navong naro veah ral min kami. 26 Ka Ninin Votut koa hehi kataunien min kami, Tata hesila en isok. Kei hehisein kami en tounah vasi ka hesakin kami mihendem kat tounah vasi koa naviteni min kami.✡ Sion 14:16; 15:26; 16:7 27 Anatin keke nilokovein kami, ka namul nasan tomat onak mul en tinomi. Tomat koa nasani min kami rosuvaltei asa koakeil ten out out netan amul asani. Minandemkotei ka minametautei.✡ Sion 16:33; 14:1
28 “Kami milong inau namul naviteni keke niha ran kami, ka hevus, nimai ris ven kami. Munak envatien onami mul enau anatin, mihesi kami hehi houlu keke nuva ven Tata onak, veni kei vi hetetamen imok mulin inau.✡ Sion 14:3; 16:16,17; 13:1; 14:12; 16:10,17,28; 20:17 29 Namul naviten tounah keil enek min kami en avong kosa keke, navong hekistal hehi anatin, mihelei kilea eni ka mihekur anatin en asa koa naviteni.✡ Sion 13:19 30 Nirselustei mun hehi houlu hetal min kami, veni Temat, mari avat ten out netan, mul mai. Kei rokurtei keihoen valin inau,✡ Sion 12:31; 16:11 31 ka niha en hen hesuval koa Tata meng kat inau keke moumoni. Hemukonek, meatin keil ten out netan ilei kilea keke envatien onak mul en Tata onak.✡ Sion 12:49; 15:10; Mat 26:46; Mak 14:42
“Ale. Almai, rovaha ran out ekek.”

- Sion
- <
- 14
- >

✡14:1: Sion 14:27

*14:2: Iesu rovitentei keke heha en out nesa keke heti kat eim savsav keil hehi onen meatin vasi keil onen. Kei mul viteni keke heha hemat keke voumon sise keke koakeil akur anatin eni akilea avaha avato en out nesa vatal min kei ka Tata onen.

✡14:3: Sion 12:26; 17:24

†14:6: Aneite teni vi, “Inau navi sise vaha ven Tata, navi kei koa rie lat anatinien usili, ka navi kei koa mul san moulien ten lisenges min meatin keil.”

✡14:6: Hib 10:20

✡14:7: Sion 8:19

✡14:9: Sion 12:45; Kol 1:15; Hib 1:3

✡14:10: Sion 10:38; 14:20; 17:21; 12:49; 14:24

✡14:11: Sion 10:37-38

✡14:12: Sion 7:33; 13:1; 14:28

✡14:13: Sion 15:16; 16:23; 13:31-32; 17:1

✡14:15: Sion 15:10; 1Sion 5:3; 2Sion 1:6

✡14:16: Sion 14:26; 15:26; 16:7

✡14:17: Sion 15:26; 16:13

✡14:18: Sion 14:3,28

✡14:19: Sion 16:16; 7:33-34,36; 6:57

✡14:20: Sion 10:38; 14:10-11; 17:21-23

✡14:21: Sion 15:10; 1Sion 5:3; 2Sion 1:6; Sion 16:27

✡14:22: Umen 10:40-41

✡14:24: Sion 7:16; 14:10

✡14:26: Sion 14:16; 15:26; 16:7

✡14:27: Sion 16:33; 14:1

✡14:28: Sion 14:3; 16:16,17; 13:1; 14:12; 16:10,17,28; 20:17

✡14:29: Sion 13:19

✡14:30: Sion 12:31; 16:11

✡14:31: Sion 12:49; 15:10; Mat 26:46; Mak 14:42

© 2011 Wycliffe Bible Translators, Inc.