- 1 Tesalonaeka
- <
- 4
- >

4
Pol sel kat keil usil vati moulien koa Ahi si veni
1 Tuemeitel ka ahinameitel keil, navit mahit ekor en selusien onak. Komeitel metvisein kami tuai en sakien tetahos keil koa Ahi si mivousili, koa suval etin asa koa mimul mimumoni tuai. Ka kosa, metpeah kami li mok en isen Asuv Iesu keke mihoumoni hetahos tamun emau. ✡ 2Tes 3:6 2 Mihelong kat hihiseien keil koa metsani veni mikilea keke metmul metselus en isen Asuv Iesu.
3 Ahi en vati mok vasakin kami mivahi votut ka mihermatiltei hetal min koakeil mirtetalihetei veah vatal min keil. ✡ 1Tes 5:23; Hib 10:10; 1Pit 1:16 4 Tetai en kami helei kat revi sakien keil koa kei mul mumoni ral min aven keke vatolas ka vasakin meatin keil avahouhou mini. ✡ 1Kor 6:13,15 5 Namaentei envatien ten aven naleh rendemien onen keke noum natisa natal meatin sav nasuval koakeil arvitei Siu koa areingeingen Ahi amul amumoni. ✡ Sam 79:6; Ser 10:25 6 Sakini, tovuol en kami houmoni hetisa min tunali vuo ahinali tai koa vi Kristin. Suval koa metviteni min kami tuai ka metsel kat kami eni keih, Asuv Iesu hesa kes mahien min koakeil umon vati saktisaen keil enek. ✡ Sam 94:1 7 Veni Ahi rovisetei ir rovoumon saktisaen keil. Vuo, kei en vat ir rovahi votut ka rovoumon sakien keil koa muto. ✡ 2Tes 2:13-14; 1Pit 1:15-16 8 Sakini, navong meatin etai sesein hihiseien keil enek, roseseintei meatin tai. Vuo, kei mul sesein Ahi varei koa san Ninin Votut onen min kami. ✡ Luk 10:16; Esek 36:37; 37:14; Rom 5:5; 2Kor 1:22; Kal 4:6; 1Sion 3:24
9 Kami mikilea tuai en sakien koa emi hehathat tuomi ka ahinami keil veni Ahi visein kami eni tuai. Sakini, methermutistei mun usili hehat min kami. ✡ Sion 13:34; Ser 31:33-34 10 Anatin eli, kami mimul mumoni tuai min tuomi ka ahinami keil vasi koa avi Kristin koa amul en provins keisom ten out Masedonia. Ka kami koa envatien onomaitel mul en kami, komeitel metpeah kami keke mihoumoni hekeih tamun. ✡ 2Tes 3:4
11 Metpeah kami keke miheling rendemien onami hekeih en sakien keitel ekek: miheto en tomat hetal min meatin sav keil; minaha ramattei en usite onen meatin savsav keil ka miheles usite onami enges; ka mihoum hekeih en umen onami keke mivalei kat revi onami keil. Tounah keitel enek suval asa koa metviteni tuai navong metro ral min kami mulamu. ✡ Efes 4:28; 2Tes 3:8,12 12 En sise enek, kami minahiramtei en mesav keil keke avamai avakataun kami, ka koakeil arkurtei anatin en Ahi ihouhou min kami ka ilei kilea sakien tetahos onami. ✡ 1Kor 5:12-13; Kol 4:5
Pol vit luvat asa koa hekistal navong Asuv Iesu hemai ris eni
13 Tuemeitel ka ahinameitel keil, emeitel vati keke mivailea anatinien usil asa koa hekistal en koakeil umat tuai koa aling desien one en Iesu. Emeitel rovattei keke mivalonge vatisa vasuval koakeil desien one tovuol, koa arkurtei anatin en mearisien. ✡ Efes 2:12 14 Ir rokilea keke Iesu mat ka moul eris ran matien. Sakini, rokur anatin keke navong Iesu hemai ris eni, Ahi hesakin koakeil umat tuai koa aling desien one eni, keil emun imea ris ilah ruai hetal min Iesu ka kei helamun keil ihina en out nesa. ✡ Rom 14:9; 1Kor 15:3-4,12 15 Asa koa metmul metvisein kami eni en avong enek vi hihiseien onen Asuv Iesu varei. Kei viteni keke ir koa romoul veah en avong koa kei hemai ris eni, rosakras rovahina valamu en koakeil umat tuai. ✡ 1Kor 7:10,25; 15:51 16 Vuo, tounah keil enek hekistal. Asuv Iesu varei hemita ran out nesa ka hemakul en rea takeih. Ka en avong netin enek, vativar onen angelo keil heselus hekeih ka tai en angelo keil houh amaru onen Ahi. Hevus, koakeil umat tuai koa aling desien one en Iesu Kristo, keil imoul eris ran matien helamu. ✡ 1Tes 1:10; 2Tes 1:7; 1Kor 15:52 17 Hevus, ir koa romoul veah en avong enek, rehehina out hetas en mahmah keil keke rovahisu min Asuv Iesu en teilang. Ka en avong koanek heha, reheto hetal mini lises. ✡ Sion 12:26; 17:24 18 Sakini, mihehati lat rendemien onami hetal min selusien keil ekek.

- 1 Tesalonaeka
- <
- 4
- >

✡4:1: 2Tes 3:6

✡4:3: 1Tes 5:23; Hib 10:10; 1Pit 1:16

✡4:4: 1Kor 6:13,15

✡4:5: Sam 79:6; Ser 10:25

✡4:6: Sam 94:1

✡4:7: 2Tes 2:13-14; 1Pit 1:15-16

✡4:8: Luk 10:16; Esek 36:37; 37:14; Rom 5:5; 2Kor 1:22; Kal 4:6; 1Sion 3:24

✡4:9: Sion 13:34; Ser 31:33-34

✡4:10: 2Tes 3:4

✡4:11: Efes 4:28; 2Tes 3:8,12

✡4:12: 1Kor 5:12-13; Kol 4:5

✡4:13: Efes 2:12

✡4:14: Rom 14:9; 1Kor 15:3-4,12

✡4:15: 1Kor 7:10,25; 15:51

✡4:16: 1Tes 1:10; 2Tes 1:7; 1Kor 15:52

✡4:17: Sion 12:26; 17:24

© 2011 Wycliffe Bible Translators, Inc.