- Mak
- <
- 10
- >

10
Iesu visein meatin keil keke meatin koa retalihe natasiltei ran ahin onen✡ Mat 19:1-12; Luk 16:18
1 Navong Iesu selus min meatin keil onen evus, amea ran out enek, amu koteh Oaisal Sodan, ka uva en provins ten out Sudea. Meatin houlu umai veni ka Iesu visein keil suval koa lises mul mumoni.
2 Farasi keil koa umai veni avit avasak visi. Sakini, avisi avit, “?Hit visi min komai, mengkatien orer maen meatin hetasil ran ahin onen?”
3 Sakini, Iesu vis keil vit, “?Mengkatien kave koa Mosis sani min kami?”
4 Keil aviteni mukok avit, “Mosis maeni keke meatin tai helokovein ahin onen vit, ‘Meatin koa en vati valokovein ahin onen, hetis Setifiket ten Tasilien ka hesani mini. Hevus, hesila ahin onen heha.’ ” Duteronomi 24:1✡ Mat 5:31; 19:7
5 Iesu viteni min keil vit, “Mosis mutis mengkatien koanek veni vatumi keih ramat. 6 Ka sakien koanik tovuol en avong mulamu, navong Ahi mum rohtoh en tounah vasi keil ten out netan. Rolonge keke ‘Ahi mumon meatin tai vi meahos ka tamun mumoni vi ahin.’ Senesis 1:27✡ Sen 5:2 7 Viteni mun vit, ‘Ven koanek, meahos hemea ran tata ka mama onen, ka heapil hetal min ahin onen, 8 ka keilu luhemai luhetas.’ Senesis 2:24✡ Efes 5:31 Sakini, lurvitei mun elu, lutas sesuk. 9 Sakini, asa koa Ahi kapil vituaini, meatin noumontei keilu lunatasil eris.”
10 Navong amuris uva teim, teindan elu (12) onen avisi en tounah enek. 11 Kei vit kesi min keil vit, “Meatin koa ling ahin onen ka retalihe ral min ahin sav, kei mumon sakien ten hoeasoen vakat ahin onen koa mulamu.✡ Mat 5:32; Luk 16:18; 1Kor 7:10-11 12 En sise enek, ahin koa ling meatin onen ka retalihe ral min meatin sav, kei mun mul mumon sakien ten hoeasoen.”
Iesu san tokolkatien min titiali keil✡ Mat 19:13-15; Luk 18:15-17
13 Katau en avong enek, meatin keil alah titiali keil umai ven Iesu keke vatokol kat keil, ka meatin onen keil avul kat keil. 14 Navong Iesu les tounah enek, kei kalialin vatin ka longe tin tisa, ka viteni min meatin onen keil vit, “Almaen titiali keil avamai venau, ka minating koetei keil, veni hiasuvien onen Ahi hel en koakeil vatinek. 15 Naviteni min kami keke meatin koa sakras vakur revi hiasuvien onen Ahi hesuval titiali keil ekek, hiasuvien onen sakras val en kei.”✡ Mat 18:3 16 Evus, kav kat titiali keil, ling hen mul en keil ka san tokolkatien min keil vasi, tai vis ka tamun.
Meatin hau tai lesi keih ramat keke valokovein mani onen ka vousil kat Iesu✡ Mat 19:16-30; Luk 18:18-30
17 Navong Iesu mul musil sise onen keke vaha, meatin tai muloh veni, retengeiril en meten ka visi vit, “?Tiser tetahos, numon sa keke nikur moulien ten lisenges?”
18 Iesu visi vit, “?Vensa kovise inau kovit natahos? Meatin tovuol vatahos, Ahi enges tahos. 19 Keik kokilea asa koa mengkatien keil aviteni,
‘Minouastei meatin namat.
Minakurtei ahin vuo meatin onen hanu sav.
Minahenantei tounah onen meatin sav.
Minoumontei luvosien naha kat isen meatin sav.
Minakurtei mani en sise taluvosien.
Mihehouhou min tata ka mama onami keil.’ ” Eksodas 20:12-16✡ Dut 5:16-20; 24:14; Tiem 5:4
20 Meatin enek vit, “Tiser, navong semau keke navi titi ehon tai, nalong kat mengkatien keil enek.”
21 Iesu lesi ka envatien onen mul ien ka vit, “Tounah tas kormumontei veah. Kiha mau, kisalem en tounah vasi keil onom, ka kisan mani teni min koakeil tounah one tovuol. Hesakini tounah onom hehi houlu en out nesa. Evus, kimai, kusil nau.”✡ Mat 6:20; Luk 12:33
22 Ka navong meatin enek long selusien onen, en von ka nan tisa eni. Mual va rani ka longe tisa veni tounah onen houlu.
23 Iesu lei rahit meatin onen keil ka viteni min keil vit, “Meatin keil koa tounah one houlu, keih ramat keke hiasuvien onen Ahi val en moulien one.”✡ Mak 4:19
24 Meatin onen keil amutimanin en selusien onen, ka Iesu vit risi vit, “Onak keil, keih ramat keke hiasuvien onen Ahi val en moulien onen meatin etai. 25 Mari kamel* Kamel suval hos tai, ka eisilin vuvu. tai sakras vakirisil en meten nidil. En rendemien enek, meatin emun koa tounah onen houlu, sakras vales hiasuvien onen Ahi val en moulien onen.”
26 Ven selusien enek, meatin onen Iesu keil amutimanin houlu, ka avis keil avit, “?Isei suk kilea vakur moulien?”
27 Ka Iesu lei rahit keil ka vit, “!Keinek! Meatin sakras voumoni, ka Ahi enges kilea vasan moulien hau. Tounah vasi maes ven Ahi.”✡ Sen 18:14; Siob 42:2; Sak 8:6; Mak 14:36
28 Ka Pita selus vit, “Komai, melokovein tounah vasi keil onomai keke mevousiluk.”
29 Sakini, Iesu viteni min keil vit, “Anatin, naviteni min kami, koakeil alokovein teim se, vuo tue keil, vuo ahine keil, vuo mama, vuo tata, vuo titiali, vuo ah se keil venau ka ven longlongien hos; 30 keil ikur heite teni hehi houlu vis hehi houlu mok en avong kosa. Ikur eim keil, tue keil, ahine keil, mama keil, titiali keil, ka ah se keil. Ka en usite sav, ikur sakvisien keil emun. Ka en keite ten tounah vasi, keil ikur moulien koa sakras vavus. 31 Ka meatin houlu koa avi hetetamen keil kosa, keil imai ihi heisav enges. Ka meatin houlu koa avi meatin kuren keil kosa, keil imai ihi hetetamen keil esuk.”✡ Mat 20:16; Luk 13:30
Iesu selus eris usil mahien ka matien onen ka hemukave hemoul eris ran matien✡ Mat 20:17-19; Luk 18:31-34
32 Avong vahis muli va, ka Iesu ral meatin keil onen arokol sise koa uva en taon ten out Serusalem. Ka Iesu mual va mulamu en keil. Navong meatin keil onen alesi, amutimanin houlu. Ka meatin savsav keil koa amusil keil ametau houlu. Ka navong amul en sise, Iesu kur meatin teindan elu (12) onen uva seh, ka vit luvati min keil asa koa hekistal mini. 33 Viteni min keil vit, “?Milesi? Romul rovahina Serusalem. Ka en out enek, meatin tai hemae lat inau, Natin Meatin, niha en hen asuv keil onen pris keil ka tiser keil ten mengkatien onen Mosis. Hevus, keil isa lat moulien onak heha en hen koakeil arvitei Siu.✡ Mat 16:21; 17:22-23; Mak 8:31; 9:31; Luk 24:7 34 Keil umon tohtohien heha kat inau, itiv kat inau, itah inau en viau, ka u vini nau. Ka navong avong hetel teni heli, nimoul eris ran matien.”
Iesu visein meatin keil onen usil sakien ten kataunien✡ Mat 20:20-28
35 Evus, Tiemes keilu Sion, Natin Sepeti keilu, lumai ven Iesu ka luvisi luvit, “Tiser, emal vat tounah tai kovoumoni min komal.”✡ Mat 4:21; 10:2; 17:1; Mak 1:19,29; 3:17; 5:37; 9:2; 10:41; 13:3; 14:33; Luk 5:10; 6:14; 8:51; 9:28,54; Umen 1:13
36 Iesu vis keilu vit, “?Asa varei?”✡ Mat 20:32; Mak 10:51; Luk 18:41
37 Ka luvit kesi mini luvit, “Navong kihi asuv houlu ka kilosil kat out vasi keil ral muohien ten hiasuvien onom, emal vati kovamaen komal melvatondan vatal minuk, tai en usite matu ka tai en usite meil onom.”† Out enek onen hetetamen elu koa lumulin meatin vasi keil, veni keilu lukataun asuv houlu en losilkatien onen.✡ Mat 19:28; Luk 22:30
38 Ka Iesu viteni min keilu vit, “Milreingeingen asa koa milmul milvisi. ?Mukave, milkilea milvakur mahien keil vasuval koa inau nikuri? ?Milkilea milvahisu en vati sakvisien keil koa hemai vasuval koa inau nihisu eni?”✡ Sion 18:11; Luk 12:50
39 Luvit, “!Melkilea!”✡ Umen 12:2
Sakini, Iesu viteni min keilu vit, “Anatin, milhekur mahien ka sakpurunien keil hesuval koa inau nikuri. 40 Ka avaseini, nasakras mahiten isei hetondan en usivek matu ka usivek meil. Ahi nges kilea hesan out enek min keil koa kei vit valingi.”
41 Ka navong tateisav keil along tounah enek, avuroh kat Tiemes keilu Sion. 42 Sakini, Iesu vise ruain keil vasi umai veni ka vit, “Mikilea en sakien onen hetetamen keil koa alosil kat meatin sav keil. Keil amumon tounah keih ramat min keil, vasakini keil availea keke moulien one mules en he. Ka mari meatin keil emun amumon vatie en keihoen one.✡ Luk 22:25 43 Ka sakien one hervitei sakien onami. Ka munak kami tai en vati vahi avat onami, kei hemai hesuval meatin toumien onami.✡ Mat 23:11; Mak 9:35; Luk 22:26 44 Ka munak tai en kami en vati vamai valamu en kami, kei hemai hehi meatin toumien onen meatin vasi keil. 45 Veni Natin Meatin romaitei keke meatin keil avakatauni. Vuo, kei mai vakataun meatin vasi, ka vasan moulien onen vahul lat keil ran keihoen ten tisaen.”✡ 1Tim 2:5-6
Iesu sakin metovar tai mai lele eris✡ Mat 20:29-34; Luk 18:35-43
46 Navong Iesu ral meatin keil onen ka vangi meatin keil emun amusil sise avina en out Serusalem, alohlin out Seriko. En out enek, metovar tai mul rondan en vali sise, isen Batimeas, natin Timeas. Kei mul viram en meatin keil ven mani. 47 Navong kei raengoni keke Iesu ten out Nasaret mul mai, kei visohiso vit, “!Iesu, Natin asuv houlu Deved! !Em hemahis inau li!”✡ Mat 9:27; 15:22
48 Meatin keil houlu avit koe avit vato raeng. Ka kei visohiso keih tamun vit, “!Natin asuv houlu Deved, em hemahis inau li!”
49 Sakini, Iesu vati ka vit, “!Alvise vamai!”
Ka keil avise metovar avit, “Kisik! Mea, kei mul visok.” 50 Sakini, kei ling kaliko koa mutaluh koe eni mules, ravul mea, ka va ven Iesu.
51 Iesu visi vit, “?Em vati keke numon sa minuk?”✡ Mak 10:36
Ka metovar viteni mini vit, “Tiser, ek vati malele eris.”
52 Ka Iesu viteni mini vit, “Demkatien onom sakinuk kotahos eris. Kiha ris teim.” Hatte tas, kei kilea valele, ka musil Iesu en sise onen luva.✡ Mat 9:22; Mak 5:34; Luk 7:50; 8:48; 17:19

- Mak
- <
- 10
- >

✡^ Mat 19:1-12; Luk 16:18

✡10:4: Mat 5:31; 19:7

✡10:6: Sen 5:2

✡10:8: Efes 5:31

✡10:11: Mat 5:32; Luk 16:18; 1Kor 7:10-11

✡10:12: Mat 19:13-15; Luk 18:15-17

✡10:15: Mat 18:3

✡10:16: Mat 19:16-30; Luk 18:18-30

✡10:19: Dut 5:16-20; 24:14; Tiem 5:4

✡10:21: Mat 6:20; Luk 12:33

✡10:23: Mak 4:19

*10:25: Kamel suval hos tai, ka eisilin vuvu.

✡10:27: Sen 18:14; Siob 42:2; Sak 8:6; Mak 14:36

✡10:31: Mat 20:16; Luk 13:30

✡10:31: Mat 20:17-19; Luk 18:31-34

✡10:33: Mat 16:21; 17:22-23; Mak 8:31; 9:31; Luk 24:7

✡10:34: Mat 20:20-28

✡10:35: Mat 4:21; 10:2; 17:1; Mak 1:19,29; 3:17; 5:37; 9:2; 10:41; 13:3; 14:33; Luk 5:10; 6:14; 8:51; 9:28,54; Umen 1:13

✡10:36: Mat 20:32; Mak 10:51; Luk 18:41

†10:37: Out enek onen hetetamen elu koa lumulin meatin vasi keil, veni keilu lukataun asuv houlu en losilkatien onen.

✡10:37: Mat 19:28; Luk 22:30

✡10:38: Sion 18:11; Luk 12:50

✡10:39: Umen 12:2

✡10:42: Luk 22:25

✡10:43: Mat 23:11; Mak 9:35; Luk 22:26

✡10:45: 1Tim 2:5-6

✡10:45: Mat 20:29-34; Luk 18:35-43

✡10:47: Mat 9:27; 15:22

✡10:51: Mak 10:36

✡10:52: Mat 9:22; Mak 5:34; Luk 7:50; 8:48; 17:19

© 2011 Wycliffe Bible Translators, Inc.