- 1Korin
- <
- 9
- >

9
Pol selus usil usite onen suval eiloheh tai onen Iesu Kristo
1 ?Mukave? ?Mimundemi keke inau narmaluvtei keke moumon sakien vasi? ?Mimundemi keke narvitei eiloheh tai anatin?✡ 1Kor 1:1 ?Mimundemi keke inau narlestei Iesu, Asuv orer?✡ Umen 9:1-6; 22:17-18; 26:16; 1Kor 15:8 ?Ka mukave, kami mirvitei heite ten umen koa namumoni ven Asuv? 2 Ka avaseini meatin sav keil arkurtei anatin keke navi eiloheh tai, kami mihekur anatin eni imok. Veni demkatien onami vi heite ten umen onak min Asuv, ka rie lati keke navi eiloheh tai anatin. ✡ 2Kor 3:2-3
3 Min koakeil avit avalei rahit en moulien onak, mahit usil usite onak vamukok: 4 komai koa mevi eiloheh keil onen Asuv, mal keke mekur anien ka oai ven umen onomai. ✡ Luk 10:8; 1Kor 9:13-14 5 Ka munak ahin keil onami mul, mal keke avousil komai en ualien onomai suval koa Pita, tunali Iesu keil, ka eiloheh sav keil amul amumoni. ✡ Sion 1:42 6 ?Mukave, en eiloheh keil vasi, vi inau ka Banabas enges koa melsakras melvakur kataunien ven umen koa melmumoni? 7 Meatin tavaeen keil arvultei tounah keil one navong amul amum en army. Ka meatin keil koa aluh ah amul akan anien keil teni. Ka meatin keil emun koa amul alosil kat sipsip keil akilea avamun melik koa akumi ran sipsip keil ose.
8 Tatavolien keil ekek nakuri en moulien orer, ka mengkatien onen Ahi mul viteni vatte tas. 9 Anatin, veni en Mengkatien onen Mosis amutisi avit, “Munak buluk osom mul mum venuk en out ten uit, konapar koetei ongon, kimaeni hean tei en uit keil enek.” Duteronomi 25:4✡ 1Tim 5:18 ?Mukave, Ahi mul mundem kat buluk enges? 10 Vuo, navong Ahi viteni mukok mul mundem usil ir ka amutisi vakataun ir. Veni koakeil akahkah, amumoni ral min rendemien keke ikur tounah rani. Ka koakeil amusuhut, amumoni ral min rendemien keke ikur tei en anien keil enek. ✡ 2Tim 2:6 11 Navong melro ral min kami, komal melluh uti demkatien en moulien onami.✡ 1Kor 3:6 ?Sakini, mukave, romaltei keke melvakur ui umen vaka ven kami vakataun moulien onomal? ✡ Rom 15:27 12 Meatin sav keil koa umai amum min kami, mal keke misan ui umen min keil. Ka namundemi mal imok keke inau komal Banabas emun melhekur etai tounah ran kami. ✡ Umen 20:34-35; 2Kor 11:9; 1Kor 13:7
Ka komal melrovistei kami mivasan ui umen min komal navong melmum ven kami. Vuo, veni emal rovattei melvoumon etai tounah vating koe more longlongien usil Kristo. Sakini melmundemi tahos imok keke melvahisu en avong takeih keil. ✡ 1Tes 2:9 13 Kami mikilea keke meatin keil koa amum en Eim Votut akur anien ae en sanien keil koa meatin keil akuri va en Eim Votut. Ka pris keil koa aling sanien onen meatin keil en ahor ten sanien, keil akur usite one ten sanien keil enek. ✡ Lev 6:16,26; Nam 18:8,31; Dut 18:1-3 14 En vati sakien enek, Asuv Iesu meng kati keke koakeil avitehiten more longlongien ikur ui umen one rani. ✡ Mat 10:10; Luk 10:7-8; Kal 6:6
15 Ka avaseini mal keke makur ui umen ven more longlongien koa namul navitehiteni, narvistei kami mivasani minau.✡ 2Kor 11:9-10 Ka narmutistei leta koanik keke mahis kataunien ran kami. Vuo, namundemi tahos imok mamat emau valin koa mamoul ka mapeah kami ven kataunien. Veni ek rovattei kataunien onen meatin etai vasakin selusien ten hasien onak keke moum mae enges vamai vahi heisav enges. ✡ Umen 18:3 16 Munak navitehiten more longlongien min meatin keil, nasakras matiti veimasok veni. Veni Iesu meng kat nau moumoni, ka hetisa li mok minau munak nirvitehitentei. ✡ Ser 20:9 17 Munak namumon rendemien onak enges keke moumon umen enek, mal keke nikur hulien teni. Ka nil numon umen enek veni Ahi ling desien onen mul enau ka sila nau moumoni. ✡ 1Kor 4:1 18 ?Sakini, hulien sa varei makuri? Hulien onak vi sien koa nakuri navong nasa maen more longlongien, avaseini mal keke makur hulien teni.
19 Inau narvitei slev onen etai meatin. Vuo, nakilea moumon asa koa ek vati moumoni. Ka avaseini, namum suval navi slev onen meatin vasi keil keke nakilea malah meatin keil avahi houlu mok avamai avaling desien one en Iesu. ✡ Mat 20:26-27 20 Navong namum ral min Siu keil, namusil sakien keil one keke nakilea malah keil. Anatin, navong namum ral min koakeil amusil kat mengkatien keil onen Mosis, inau mun namusil kati keke nakilea malah koakeil amusili, avaseini inau namaluv ran viau teni. ✡ Umen 16:3; 21:20-26 21 En vati sise enek, navong namum ral min koakeil armusiltei mengkatien keil onen Siu keil, inau mun namusil sakien keil one keke nakilea malah keil. Rovitei keke narmusiltei mengkatien keil onen Ahi, ka namul namusil kat mengkatien keil onen Kristo. ✡ Kal 2:3 22 Navong naro ral min meatin keil koa amundemi keke Ahi romaentei keil avoumon tounah houlu veni demkatien one memerau veah,✡ Rom 14:1 inau numai suval keil ka narmumontei tounah keil enek keke nakilea malah keil avamai ven Iesu. En sakien enek, nasak visi moumon asa meatin keil amundemi mal keke nakilea malah tei en keil avamai ven Iesu keke voutut moulien one. ✡ 2Kor 11:29; Rom 11:14 23 Tounah vasi koa namumoni, namumoni keke more longlongien kilea heka vasi out, keke inau nakilea makur tokolkatien keil teni vatal min meatin keil enek.
24 Demkatien onami suval lohlohien tai koa meatin houlu amul amulohloh eni, ka meatin hetas hekur uite teni. Sakini, en lohlohien ten demkatien onami, miheloh hekeih keke mivakur uite ten demkatien onami. ✡ Plp 3:14; 2Tim 4:7 25 En out netan, meatin keil talohlohien amul avuli kat sakien keil one keke avasak mesein keil ven lohlohien enek. Ka keil amumoni keke vahit avakur uite ten lohlohien koa vahi salosalo tai koa, hervitei tuetin, hemande. Ka ir, romumoni keke rovakur uite koa sakras vamande. ✡ 1Tim 4:8; 2Tim 2:4-5; 4:8; Tiem 1:12; 1Pit 5:4 26 Sakini, en moulien onak, navuli kat sakien ka rendemien keil onak. En lohlohien ten demkatien, namuloh mal keke matokol keite teni. Nasuval meatin koa mutit. Narsontei hek en out vasis. Vuo, nasak visi keke mason hek vaso lises. 27 Lises, namumoni keih enau eris keke mahuli kat envatien keil ten avek. Namumoni mukonek keke, navong nihitehiten selusien onen Ahi min meatin sav keil hevus, Ahi hervitentei minau hehit nasakras emun makur uite ten demkatien onak.✡ Rom 8:13; 13:14

- 1Korin
- <
- 9
- >

✡9:1: 1Kor 1:1

✡9:1: Umen 9:1-6; 22:17-18; 26:16; 1Kor 15:8

✡9:2: 2Kor 3:2-3

✡9:4: Luk 10:8; 1Kor 9:13-14

✡9:5: Sion 1:42

✡9:9: 1Tim 5:18

✡9:10: 2Tim 2:6

✡9:11: 1Kor 3:6

✡9:11: Rom 15:27

✡9:12: Umen 20:34-35; 2Kor 11:9; 1Kor 13:7

✡9:12: 1Tes 2:9

✡9:13: Lev 6:16,26; Nam 18:8,31; Dut 18:1-3

✡9:14: Mat 10:10; Luk 10:7-8; Kal 6:6

✡9:15: 2Kor 11:9-10

✡9:15: Umen 18:3

✡9:16: Ser 20:9

✡9:17: 1Kor 4:1

✡9:19: Mat 20:26-27

✡9:20: Umen 16:3; 21:20-26

✡9:21: Kal 2:3

✡9:22: Rom 14:1

✡9:22: 2Kor 11:29; Rom 11:14

✡9:24: Plp 3:14; 2Tim 4:7

✡9:25: 1Tim 4:8; 2Tim 2:4-5; 4:8; Tiem 1:12; 1Pit 5:4

✡9:27: Rom 8:13; 13:14

© 2011 Wycliffe Bible Translators, Inc.