- Sion
- <
- 3
- >

3
Hetetamen tai onen Siu keil mai ven Iesu keke vaselus vatal mini
1 En out Serusalem, Farasi tai mul ien koa vi tai en Kaonsel onen Siu keil, isen Nikodimas.✡ Sion 7:50; 19:39 2 En vongien tai, kei va sao en Iesu ka viteni mini vit, “Tiser, komai mekilea keke kovi tiser tai koa Ahi sani emai. Veni vahit Ahi vartotei vatal minuk, kosakras kovoumon merikel keil ekek.”✡ Mat 22:16; Sion 9:16; Umen 10:38
3 Ka Iesu vit kesi vit, “Anatin eli naviteni minuk, munak meatin tai romaitei vahi heite hau, kei sakras valei kilea hiasuvien onen Ahi.”
4 Navong Nikodimas longe mukok, mutimanin vit, “?Meatin tai koa marite tuai hemai hehi heite hau hemukave? !Veni meatin sakras vaha ris en vangen mama onen keke avahasi ris hatte valu keke vamai vahi heite hau!”
5 Sakini, Iesu vit kesi vit, “Anatin eli naviteni minuk, meatin koa hermaitei hehi heite hau hetal min oai ka Ninin Votut, kei sakras vaha en out koa hiasuvien onen Ahi mul ien. 6 Navong meatin tai avasi vi heite hau musil sise onen meatin keil, kei kur aven meatin ka suvalien onen. Ka navong meatin tai mai vi heite hau musil sise onen Ninin Votut, kei kur ninin ka suvalien onen. 7 Konasiltei veni naviteni keke kami vasi mihemai mihehi heite hau. 8 Umen onen Ninin Votut suval umen ten eang koa mul muhuh musil rendemien onen. Meatin tai mul long kilea eni ka reingeingeni ka kave vuo heha kave. En vati sakien enek, asakras avales Ninin Votut. Ka alei kilea umen onen en moulien onen koakeil umai avi heite hau musil sise onen Ninin Votut.”✡ Ekl 11:5
9 Ka Nikodimas visi vit, “?Ka koanik kilea vakur out vamukave?”
10 Iesu vit kesi vit, “Keik kovi mari tiser tai onen me-Isrel keil. ?Vensa varei korkileatei aneite ten selusien keil onak? 11 Anatin eli naviteni minuk keke inau ka onak keil memul meselus usil tounah koa mekilea eni ka melesi tuai. Ka kami hetetamen keil onen Siu keil mirkurtei anatin en selusien keil onomai.✡ Sion 3:32; 8:26 12 Keik korkurtei anatin en selusien keil onak navong nara tavol usil tounah keil ten out netan enges. ?Sakini, hemukave suk kikur anatin en selusien onak navong nihit usil tounah keil ten out nesa?✡ Luk 22:67 13 Inau, Natin Meatin, nakilea mahit usili veni namita ran out nesa. Ka meatin sav tovuol vahina.✡ Pro 30:4; Rom 10:6
14 “Mulamu, navong Mosis mul en out volvol, muti kat niniven tetal tai en ai tai ka vati lati vina nesa. Ka en vati sakien enek, iti kat Natin Meatin en ai tai ka ihati lati hehina nesa.✡ Nam 21:9; Sion 8:28; 12:34 15 Ka koakeil vasi akur anatin eni ikur moulien ten lisenges.✡ Sion 20:31 16 Veni envatien onen Ahi mul en meatin vasi keil ten out netan houlu vis houlu mok, mae lat Natnali tas. Ka koakeil vasi akur anatin eni irvuoltei, ka ikur moulien ten lisenges.✡ Rom 8:32; 1Sion 4:9-10; Sion 3:36; 10:28; 1Sion 5:13 17 Ahi rosantei Natnali vamita en out netan keke valei rahit usite onen meatin keil ven sakien tisa keil one. Vuo, Ahi san Natnali mita keke voumon sise voutut meatin keil ten out netan.✡ Sion 12:47; 5:22,30; 8:15-16; Umen 17:31
18 “Koakeil akur anatin en Natin Ahi, Ahi hersantei mahien min keil. Ka koakeil vasi arkurtei anatin eni, alah mahien onen Ahi mai en keil tuai, veni arkurtei anatin en Natnali koa tanges.✡ Sion 5:24 19 Ahi san meneai onen mita en out netan tuai. Ka meatin keil aseseini ka e vat mankoli mulin meneai enek, veni sakien one tisa. Sakini, Ahi helei rahit usite onen meatin keil housil asa koa amumoni en meneai enek.✡ Sion 1:5,9; 8:12; 9:5 20 Koakeil vasi amumon tisaen, tine kat meneai. Ka arvatei en meneai veni e rovattei meneai vahothot en sakkalkalien keil one.✡ Efes 5:11-13 21 Ka koakeil amusil sise ten anatinien uva en meneai koa hehothot eni keke sakien vasi keil one musil asa koa Ahi en vati.”
Sion Baptis vit luvati keke Iesu vi Mesaea
22 Navong Iesu selus evus, va en out tai en provins ten out Sudea koa mul sasen. Ro ekonek ral min meatin keil onen ka vi baptaes en koakeil umai veni.✡ Sion 3:26; 4:1-2 23 Ka, en out sav tai koa avise en Aenon, Sion Baptis emun vi baptaes en meatin keil houlu koa amul umai veni veni oai houlu mul ien. Out enek mul en provins ten out Sameria, vesesal en taon ten out Salim. 24 En avong koanek, arsontei veah Sion vaha en eim takeih.✡ Mat 4:12; 14:3; Mak 1:14; 6:17; Luk 3:20
25 Ka navong Sion mul en out enek, Siu tai mai ven meatin keil onen Sion. Kei musel min keil usil sakien koa mal keke meatin tai kilea vakas motein revi aven keke vamai vato en meten Ahi. 26 Sakini, keil uva ven Sion ka aviteni avit, “?Tiser, komundem kat meatin koa korie lati min komai en usi Oaisal Sodan, kei koa kovit luvati vi Mesaea? !Kei emun mul vi baptaes en meatin keil, ka meatin vasi amul uva suk veni!”✡ Sion 3:22; 4:1-2
27 Sion vit kesi vit, “Meatin tovuol kilea vakur umen tai munak Ahi ten out nesa romaentei.✡ Sion 19:11; 1Kor 4:7; Hib 5:4 28 Kami varei milong selusien onak navong naviteni keke inau narvitei Mesaea koa Ahi vat kati keke hesani hemita. Ka Ahi sila nau keke masak mesein sise onen.✡ Sion 1:20; Mal 3:1; Mat 11:10; Mak 1:2 29 Iesu suval meatin tai koa hetetalihe hetal min ahin tai. Ka ahin enek onen kati. Ka inau nasuval tunali koa rosini keke valomal en usite onen. Ka navong meatin koa vatetalihe mai, sien onen tunali houlu navong long ren. Sakini, inau nasi nau mukok veni Mesaea mai tuai keke vakur vulin kati.✡ Mat 9:15; Mak 2:19 30 Mal keke kei hehina hehi hetetamen imok, ka inau nihita netan.”
31 Sion vit risi vit, “Iesu ka en out nesa ka vi hetetamen imok mulin tounah sav vasi keil. Koakeil aka en out netan avi ten out netan enges ka amul aselus suval meatin keil ten out netan. Ka kei koa ka en out nesa vi hetetamen imok mulin keil vasi.✡ Sion 8:23; 1Sion 4:5 32 Iesu mul selus usil tounah keil koa kei lesi ka raengoni en out nesa, ka meatin keil arkurtei anatin en selusien keil onen.✡ Sion 3:11; 8:26 33 Ka koakeil vasi akur anatin en selusien onen along kilea anatinien onen Ahi tuai. 34 Anatin, kei koa Ahi sani mita netan mul san selusien onen Ahi varei, veni kei sien vasi moulien onen en Ninin Votut. 35 Ahi Tata, envatien onen mul en Natnali, ka ling tounah vasi en hen.✡ Sion 5:20; 10:17; 15:9; Mat 11:27; Luk 10:22; Sion 13:3 36 Sakini, koakeil vasi akur anatin en Natin Ahi ikur moulien ten lisenges. Ka koakeil aseseini irkurtei moulien, veni vurohien onen Ahi mul en keil ka il ikur mahien teni.”✡ Sion 3:16; 1Sion 5:13; Efes 5:6

- Sion
- <
- 3
- >

✡3:1: Sion 7:50; 19:39

✡3:2: Mat 22:16; Sion 9:16; Umen 10:38

✡3:8: Ekl 11:5

✡3:11: Sion 3:32; 8:26

✡3:12: Luk 22:67

✡3:13: Pro 30:4; Rom 10:6

✡3:14: Nam 21:9; Sion 8:28; 12:34

✡3:15: Sion 20:31

✡3:16: Rom 8:32; 1Sion 4:9-10; Sion 3:36; 10:28; 1Sion 5:13

✡3:17: Sion 12:47; 5:22,30; 8:15-16; Umen 17:31

✡3:18: Sion 5:24

✡3:19: Sion 1:5,9; 8:12; 9:5

✡3:20: Efes 5:11-13

✡3:22: Sion 3:26; 4:1-2

✡3:24: Mat 4:12; 14:3; Mak 1:14; 6:17; Luk 3:20

✡3:26: Sion 3:22; 4:1-2

✡3:27: Sion 19:11; 1Kor 4:7; Hib 5:4

✡3:28: Sion 1:20; Mal 3:1; Mat 11:10; Mak 1:2

✡3:29: Mat 9:15; Mak 2:19

✡3:31: Sion 8:23; 1Sion 4:5

✡3:32: Sion 3:11; 8:26

✡3:35: Sion 5:20; 10:17; 15:9; Mat 11:27; Luk 10:22; Sion 13:3

✡3:36: Sion 3:16; 1Sion 5:13; Efes 5:6

© 2011 Wycliffe Bible Translators, Inc.